Diari Oficial de la Generalitat Valenciana


Sumari del DOGV 3387, del 04-12-1998 (1998/9582)

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'establixen per a l'exercici de 1999 ajudes prèvies a la jubilació ordinària de treballadors residents a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9582


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'establixen per a l'exercici de 1999 ajudes prèvies a la jubilació ordinària de treballadors residents a la Comunitat Valenciana. [1998/9582]
  
El traspàs a la Generalitat Valenciana de competències en matèria d'ajudes equivalents a la jubilació anticipada, efectuat mitjançant el Reial Decret 268/1985, de 23 de gener, en l'actualitat denominades ajudes prèvies a la jubilació ordinària, s'ha concretat anualment fins a la data en una disposició que regulava les dites ajudes, de conformitat amb el règim establit per l'Ordre del Ministeri de Treball i Seguretat Social, de 5 d'octubre de 1994 (BOE de 22 d'octubre de 1994), i la normativa pròpia de la Generalitat Valenciana en matèria pressupostària; els seus destinataris són els treballadors residents a la Comunitat Valenciana, pertanyents a empreses en crisi no subjectes a plans de reconversió industrial, que cessen en les estes després de l'acord previ adoptat amb les seues empreses, seguint el procediment de l'article 52.C de l'Estatut dels Treballadors en matèria d'acomiadaments objectius; les esmentades ajudes tenen com a objecte, evitar les conseqüències traumàtiques davant de la pèrdua de rendes salarials i cotitzacions socials fins al moment en què els treballadors puguen accedir a la jubilació ordinària.
  
D'altra banda, s'inclou entre els potencials beneficiaris aquells treballadors majors de 52 anys, que cessaren en les seues empreses en virtut d'expedient d'acomiadaments col·lectius (expedients de regulació d'ocupació) i tinguen subscrit el Conveni Especial de Cotització amb la Seguretat Social regulat en l'Ordre del Ministeri de Treball i Seguretat Social, de data 18 de juliol de 1991, consistint l'ajuda en la subvenció parcial o total del cost anual dels dits convenis especials.
  
En l'exercici de 1999 s'inclou igual que en l'anterior un règim d'ajudes que tindria per destinataris els anteriors treballadors que precisen acudir a préstecs o pòlisses de crèdit bancàries per al pagament de les cotitzacions mensuals i el concepte de les quals seria el de subvenció d'interessos que es meriten pel dit motiu.
  
Així mateix, igual que en els exercicis anteriors, s'establixen ajudes, que podran concedir-se als treballadors majors de 52 anys afectats per expedients de regulació d'ocupació en els quals s'extingisca la seua relació laboral, i on es considere la integració voluntària en plans de prejubilació subscrits amb entitats privades de previsió en les seues diverses modalitats, incloent-hi aquells que consideren complements de retribucions els quals puguen percebre durant la seua situació de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat dels quals es produïsca en el moment en què complisquen les condicions d'edat que s'hi fixen.
  
Per raons de sistemàtica, les ajudes anteriorment mencionades es desenrotllen en la present ordre en quatre títols. El primer dedicat a les ajudes prèvies a la jubilació ordinària pròpiament dites; el segon a les ajudes a la subscripció de convenis especials de cotització a la Seguretat Social, amb dos capítols: subvencions a la cotització, i subvencions d'interessos de préstecs i pòlisses de crèdit; el tercer dedicat a les ajudes els plans privats de prejubilació o complement de prestacions, i un quart títol on es dicten disposicions comunes als altres tres.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
TÍTOL I
  
Ajudes prèvies a la jubilació ordinària
  
Article 1. Objecte i àmbit
  
Les subvencions regulades per la present ordre tenen per objecte facilitar cobertura econòmica als treballadors afectats pels processos d'extinció de relacions de treball per causes econòmiques, tècniques, organitzatives o de producció, mentre s'arriba a la situació de jubilació, en la seua modalitat contributiva en el sistema de la Seguretat Social, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a 1999.
  
Article 2. Beneficiaris
  
Les empreses en processos de reestructuració podran sol·licitar les ajudes regulades en la present ordre, per als treballadors afectats pels dits processos que complisquen els requisits següents:
  
1. Que tinguen seixanta o més anys i que cessen en l'empresa abans d'aconseguir l'edat ordinària de jubilació en el règim de la Seguretat Social d'enquadrament, per les causes previstes en els articles 51 o 52.c), del Text Refós de l'Estatut dels Treballadors.
  
2. En arribar a la dita edat, real o teòrica per aplicació de coeficients reductors, hauran de tindre cobert el període de cotització establit per a tindre dret a la pensió de jubilació del règim d'enquadrament.
  
3. Hauran de trobar-se d'alta o situació assimilada a l'alta de la Seguretat Social, quan se sol·licite l'ajuda.
  
4. Que hi haja conformitat prèvia expressa o individual de cada un dels treballadors a favor dels quals se sol·liciten les ajudes.
  
Article 3. Quanties, duració màxima i actualització de les ajudes
  
La quantia de les ajudes prèvies a la jubilació ordinària serà equivalent al 75% del resultat de dividir per set la suma de les bases de cotització d'accidents de treball i malaltia professional, excloses les hores extraordinàries, corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el Règim General de la Seguretat Social per a l'any en què tinga lloc la dita efectivitat de l'ajuda.
  
Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà cotitzant-se per ell pel tipus corresponent a contingències comunes establit per a l'any d'efectivitat de l'ajuda.
  
A estos efectes, es prendrà com a base inicial de cotització la mitjana de les bases de cotització per contingències comunes dels sis mesos precedents a la data d'efectivitat de les ajudes; la dita base inicial, quan es tracte de règims especials de la Seguretat Social en els quals es cotitze per bases diferents a la de contingències comunes, serà l'obtinguda per la mitjana dels últims sis mesos cotitzats per les dites bases de cotització.
  
Les ajudes només podran percebre's, amb participació de les administracions públiques, fins a un màxim de cinc anys, i per a la seua actualització, tant pel que fa a l'ajuda directa com a la de cotització durant el dit període màxim, s'atendrà les següents regles:
  
1. Durant el primer any de percepció, la quantia de l'ajuda directa establida en el paràgraf primer d'este article serà la que resulte d'aplicar allò que s'ha disposat en el dit apartat. Per al segon i successius anys, s'incrementarà acumulativament d'acord amb les previsions d'increment de l'índex de preus al consum de l'any en què tinga efectivitat.
  
2. Les bases de cotització obtingudes segons allò disposat en l'apartat segon s'actualitzarà acumulativament a partir del segon any de percepció en el percentatge d'increment que es fixe per a l'actualització de l'ajuda, si bé en cap cas podrà ser superior la base màxima vigent en cada moment per al grup de la categoria professional que es tracte.
  
Article 4. Finançament
  
El finançament de les ajudes prèvies a la jubilació ordinària i de les cotitzacions a la Seguretat Social que hagen de realitzar-se durant la seua percepció, correspondrà en un 60% a les empreses sol·licitants i el 40% restant a la Conselleria d'Ocupació, Indústria i Comerç.
  
La participació de l'empresa podrà superar el dit percentatge, si hi ha prèvia conformitat d'esta. Així mateix, les empreses podran acordar amb els seus treballadors complements addicionals sobre la quantia fixada seguint el sistema de càlcul de l'article anterior, a càrrec exclusiu d'aquelles.
  
Estos complements després de la petició prèvia de l'empresa podran ser capitalitzats conjuntament amb les ajudes, en este cas seran abonats per l'entitat gestora corresponent, després de l'ingrés previ conjunt en els mateixos termes que s'establixen en l'article 17.
  
Article 5. Sol·licituds i documentació
  
A més de la documentació que assenyala amb caràcter general l'article 14, les sol·licituds acollint-se als beneficis enunciats anteriorment, hauran d'anar acompanyades de la següent documentació:
  
a) La que siga requerida, en cada cas, segons allò que s'ha disposat en el Reial Decret 43/1996, de 13 de gener, pel qual s'aprova el Reglament dels Procediments de Regulació d'Ocupació i d'Actuació Administrativa en Matèria de Trasllats Col·lectius; o bé si és procedent, l'exigida per l'article 53.1.a) i c) en relació amb l'article 52.c) del Text Refós de l'Estatut dels Treballadors, quan es tracte de l'acomiadament per causes objectives.
  
b) Relació dels treballadors per als quals se sol·liciten les ajudes en què s'indiquen les seues circumstàncies personals, DNI, número d'afiliació a la Seguretat Social i acreditació de la permanència en alta en la Seguretat Social (certificat de vida laboral expedit per la Tresoreria de la Seguretat Social).
  
c) Certificat d'empresa (sis últims mesos de cotització per les bases de contingències comunes i bases d'accidents de treball i malalties professionals i TC-1 I TC-2 dels treballadors).
  
d) Document en què s'acredite la conformitat individualitzada dels treballadors d'acollir-se a les dites ajudes.
  
e) Document en què es reculla el compromís de l'empresa de realitzar la seua aportació al finançament de les ajudes en la forma i els terminis que s'establixen en l'article 17.
  
f) Document on es reculla el compromís d'anticipar als treballadors les ajudes que els hagueren sigut reconegudes, si transcorreguts tres mesos des de la seua concessió no s'hagueren fet efectives per causes imputables a l'empresa, podent rescabalar-se esta de les quantitats anticipades en el moment d'efectuar la seua aportació, després de l'acreditació prèvia d'estes.
  
g) Certificat de l'Institut Nacional de la Seguretat Social o de l'Institut Social de la Marina sobre bonificació d'edat que corresponga segons els casos d'afiliació.
  
Article 6. Supletorietat de normes
  
Quant a les condicions per a la concessió, percepció de les ajudes, extinció i incompatibilitat d'estes, supòsits en què procedix la devolució de quantitats i el règim de garanties de les empreses i en general en allò no previst en esta disposició, caldrà ajustar-se a allò que s'ha disposat en l'Ordre del Ministeri de Treball i Seguretat Social de 5 d'octubre de 1994, per la qual es regula la concessió d'ajudes prèvies a la jubilació ordinària en el sistema de la Seguretat Social a treballadors afectats per processos de reestructuració d'empreses.
  
TÍTOL II
  
Ajudes destinades a subvencionar convenis especials de cotització a la Seguretat Social i interessos de prestàrem o pòlisses de crèdit destinats al pagament de les quotes mensuals corresponents als anteriors convenis especials
  
CAPÍTOL I
  
Ajudes als convenis especials de cotització
  
a la Seguretat Social
  
Article 7. Objecte, beneficiaris i quantia de les ajudes
  
La Conselleria d'Ocupació, Indústria i Comerç podrà concedir ajudes a aquells treballadors, majors de 52 anys i menors de 60, pertanyents a empreses en crisi que hi hagueren cessat en virtut d'expedient de regulació d'ocupació, que havent esgotat les prestacions contributives per desocupació tinguen subscrit amb la Seguretat Social el corresponent conveni especial de cotització regulat per l'Ordre del Ministeri de Treball i Seguretat Social de 18 de juliol de 1991.
  
Les ajudes regulades en este article es destinaran a subvencionar les quotes dels convenis especials de cotització fins a la quantitat de 45.000 pessetes mensuals, i no s'autoritzaran ajudes en la part que excedisca de la dita quantitat.
  
Article 8. Sol·licituds i documentació
  
Els interessats, que pretenguen acollir-se a les ajudes establides en l'article anterior hauran d'adreçar la seua sol·licitud per escrit, que podrà presentar-se en forma individual o col·lectiva, designant en este últim cas representant, a la qual adjuntaran la següent documentació:
  
1. Còpia dels DNI i NIF de tots i cada un dels sol·licitants.
  
2. Còpia de la resolució per la qual s'aprova el conveni o convenis especials de cotització acollits a l'Ordre del Ministeri de Treball i Seguretat Social de 18 de juliol de 1991.
  
3. Còpia del conveni o convenis especials de cotització, subscrits amb la Tresoreria de la Seguretat Social.
  
4. Dades de domiciliació bancària segons model facilitat a l'efecte (fitxa de manteniment de tercers).
  
CAPÍTOL II
  
Subvencions d'interessos, de préstecs i pòlisses de crèdit la destinació dels quals siga el pagament de les cotitzacions mensuals corresponents als convenis de cotització inclosos en el règim d'ajudes del capítol I
  
Article 9. Objecte, beneficiaris i quantia de les ajudes
  
Els treballadors inclosos en l'àmbit de les ajudes mencionades en l'article 7 podran obtindre ajudes en concepte de subvenció d'interessos, si per al pagament de les cotitzacions mensuals dels indicats convenis especials, concertaren prestàrem o pòlisses de crèdit, exclusivament destinats al dit fi, sent compatibles amb les possibles ajudes que pogueren obtindre de conformitat amb els articles 7 i 8 de la present ordre.
  
L'import màxim anual que podrà concedir-se no serà superior a la quantia de cent mil pessetes (100.000 pessetes) per beneficiari referida als interessos que liquida l'entitat bancària o d'estalvi concedent del préstec o pòlissa de crèdit, en l'exercici en què s'aprove l'ajuda.
  
Article 10. Sol·licituds i documentació
  
Els interessats que pretenguen acollir-se a les ajudes establides en l'article anterior hauran d'adreçar la sol·licitud per escrit, en forma individual o col·lectiva, designant en este últim cas representant, a la qual adjuntaran la mateixa documentació requerida en l'article 8, i a més a més la documentació especifica següent.
  
1. Còpia de la pòlissa de préstec o crèdit individual o col·lectiva concertada amb l'entitat bancària o d'estalvi.
  
2. Certificat de la mateixa entitat en què conste que dits instruments de crèdit es destinen al pagament de les cotitzacions mensuals a través d'un compte obert exclusivament per al dit fi.
  
3. Períodes de liquidació d'interessos i quadre d'amortització del principal.
  
4. En el cas que hagen sol·licitat les ajudes als convenis especials establides en els articles 7 i 8, designaran un compte que serà únic i coincident amb l'esmentat en el punt 2 d'este article, i que afectarà la subvenció sol·licitada, a la cancel·lació del principal prestat o disposat.
  
La concessió d'estes ajudes no suposarà automàticament que es concedisquen les establides en el capítol I ni viceversa, salvant l'obligació de vincular-les en un únic compte per al supòsit previst en el punt 4 anterior.
  
TÍTOL III
  
Ajudes destinades a subvencionar parcialment plans de prejubilació pactats entre les empreses i els seus treballadors
  
en virtut d'expedients de regulació d'ocupació
  
Article 11. Objecte i beneficiaris
  
La Conselleria d'Ocupació, Indústria i Comerç, podrà concedir ajudes els treballadors majors de 52 anys, que extingisquen la seua relació laboral en virtut d'expedient de regulació d'ocupació; estes ajudes seran destinades a subvencionar parcialment el cost dels plans de prejubilació als quals voluntàriament s'acullen, sempre que l'aportació de les empreses als dits plans no resulte inferior al 60% del cost global estimat.
  
Els dits plans de prejubilació, hauran de ser concertats per les empreses amb entitats de previsió o d'assegurances, i podran consistir en qualsevol de les modalitats autoritzades per la legislació vigent, i podran preveure's plans per a complement de prestacions i/o cotitzacions a la Seguretat Social durant la situació de desocupació dels treballadors, i/o plans privats de pensions.
  
Les ajudes es concediran als treballadors, si bé, per raons d'agilització i simplificació administrativa, les quanties concedides es lliuraran directament a les empreses o a les entitats de previsió amb les quals aquelles subscriguen els dits plans de prejubilación, després de l'acreditació prèvia de l'aportació efectuada.
  
El cessament en l'empresa haurà d'haver tingut lloc l'any immediat anterior a la sol·licitud, sempre que els expedient de regulació d'ocupació hagueren sigut autoritzats per l'autoritat laboral i hi haja acord individualitzat dels potencials beneficiaris, i s'haja subscrit o es tinga previst de subscriure un pla de prejubilacions voluntàries en els termes reflectits en els apartats anteriors.
  
Els plans abans mencionats en el cas que hagen sigut subscrits en l'exercici anterior, hauran de desplegar els seus efectes en l'exercici 1999 i posteriors, en un percentatge superior al 40%.
  
Article 12. Quantia de les ajudes
  
L'import màxim de les ajudes a càrrec de la Generalitat Valenciana podrà arribar fins al 40% del cost del pla presentat, incloses les primes degudes i les despeses d'estudi i gestió, amb un límit general que es fixa en la quantia d'1.950.000 pessetes per cada treballador acollit als dits plans.
  
Davant de situacions excepcionals de greus crisis sectorials o d'empreses en què resulte afectats un volum considerable de treballadors, podrà superar-se el límit establit per treballador fins a la quantitat de 2.500.000 pessetes.
  
Article 13. Sol·licituds i documentació
  
Les sol·licituds d'ajudes hauran de realitzar-les els treballadors, a través de l'empresa en la qual hagen cessat en virtut d'expedient de regulació d'ocupació, a les quals s'adjuntarà la documentació següent:
  
a) Relació nominativa dels treballadors sol·licitants i també document individualitzat de cada un d'estos en què s'acredite el seu ingrés al pla de prejubilacions previst.
  
b) Acta de l'acord adoptat entre les empreses i els representants dels treballadors sobre prejubilacions; serà suficient la designació dels arxius de la Conselleria d'Ocupació, Indústria i Comerç si estiguera en l'expedient de regulació d'ocupació instruït a l'efecte.
  
c) Pòlissa o contracte subscrit per l'empresa amb l'entitat de previsió o d'assegurances.
  
d) Acreditació de l'ingrés per l'empresa de la seua aportació al pla de prejubilacions o, si és procedent, pla de finançament d'este on s'especifique el calendari de venciment de les primes.
  
e) Dades de domiciliació bancària segons model facilitat a l'efecte (fitxa de manteniment de tercers), de l'empresa o entitat de previsió o d'assegurances, per a l'ingrés de l'import de les ajudes concedides.
  
TÍTOL IV
  
Disposicions comunes
  
Article 14. Sol·licituds, documentació i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Treball i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades de la documentació acreditativa i identificadora del sol·licitant i, si és procedent, del seu representant legal, a més de la que per a cada tipus d'ajudes s'especifica en els articles corresponents d'esta ordre:
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, i s'hi arxivarà sense més tràmit.
  
4. El termini per a presentar sol·licituds de les ajudes regulades per la present disposició, finalitzarà el dia 30 de setembre de 1999.
  
Article 15. Resolució de concessió de les ajudes
  
L'Àrea de Relacions Laborals de la Direcció General de Treball podrà demanar de la sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada, especialment, en els casos en què així corresponga, la documentació acreditativa de trobar-se al corrent en les seues obligacions tributàries i davant de la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's al moment de l'atorgament de la subvenció.
  
La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç, qui prèviament a emetre resolució, podrà sol·licitar els informes que considere oportuns.
  
La resolució de concessió de les ajudes en determinarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
La resolució denegarà les ajudes sol·licitades, fins i tot reunint tots els requisits objectius per a la seua concessió, quan no hi haja crèdit suficient per a atendre-les. La resolució es notificarà al sol·licitant i als interessats directament o a través dels seus representants legals i, en els casos que siga procedent, a la Tresoreria General de la Seguretat Social, a efectes de pagament, i se n'enviarà còpia a l'àrea de treball corresponent, perquè en prenguen coneixement.
  
El termini màxim per a tramitar i resoldre els expedients serà d'un mes comptat des de la presentació de la sol·licitud acompanyada de documentació completa. Si esta es produïx una vegada publicada l'ordre per la qual es fan públiques les línies de crèdit i l'import global màxim destinat a la concessió de les ajudes previstes en la present disposició. En cas contrari el termini comptarà a partir de la dita publicació. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es referix el paràgraf anterior esgotaran la via administrativa i podran impugnar-se directament davant de la Jurisdicció Contenciosa Administrativa, en el termini de dos mesos comptats des de l'endemà de la notificació.
  
Article 16. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 17. Liquidació de les ajudes
  
1. El pagament de les ajudes previstes en el títol I el portarà a cap la Tresoreria General de la Seguretat Social en la mateixa forma i terminis que les pensions del mateix sistema de la Seguretat Social. Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, en tantes anualitats com a anys hagen de romandre els treballadors percebent les ajudes amb un màxim de cinc, i s'hauran de realitzar els ingressos en la forma següent:
  
a) La primera anualitat haurà d'ingressar-se en el termini de trenta dies naturals a partir de la notificació de la concessió de les ajudes.
  
b) La resta d'anualitats s'ingressarà en el termini de trenta dies naturals immediatament anteriors a la iniciació de l'anualitat de què es tracte.
  
c) L'empresa haurà d'aportar garanties suficients segons el criteri de la Tresoreria General de la Seguretat Social, que hauran d'estendre's des que els treballadors comencen a percebre les ajudes fins a com a mínim un any després del venciment de l'anualitat que garantisquen. Les dites garanties s'aportaran prèviament o simultàniament als ingressos especificats en els apartats a) i b) i podran consistir en qualsevol de les admeses en dret.
  
d) No obstant el que s'ha disposat en els apartats anteriors, les empreses poden optar per realitzar un únic pagament, en este cas hauran de manifestar-ho per escrit a la Tresoreria General de la Seguretat Social, i hauran d'efectuar l'ingrés dins del termini dels trenta dies següents a la data en què se'les notifique la quantia de l'ajuda a càrrec d'estes.
  
e) La Conselleria d'Ocupació, Indústria i Comerç posarà a disposició de la Tresoreria General de la Seguretat Social els fons públics necessaris per a l'abonament de les ajudes, quan s'haja presentat la documentació acreditativa de l'ingrés o consolidació per part de l'empresa en els termes establits en els apartats precedents; podrà fer-lo fraccionadament, per anualitats, fins a un màxim de quatre anys.
  
2. El pagament de les ajudes establides en el títol II s'efectuarà després de justificació prèvia pels beneficiaris, segons el tipus d'ajuda concedida i en la forma següent:
  
a) Els beneficiaris d'ajudes a la cotització mitjançant convenis especials de la Seguretat Social, hauran de presentar els butlletins mensuals d'ingrés de les cotitzacions corresponents al període subvencionat.
  
b) Els beneficiaris d'ajudes per al pagament d'interessos de préstecs o pòlisses de crèdit, destinats al pagament de cotitzacions mensuals corresponents als convenis especials de Seguretat Social, hauran de presentar certificat de l'entitat de crèdit o estalvi que comprenga la liquidació d'interessos corresponents al període subvencionat.
  
c) Podran en ambdós casos efectuar-se pagaments parcials, després de la justificació prèvia en la forma indicada anteriorment, corresponents a períodes de liquidació inferiors al període total pel qual es concedisca l'ajuda.
  
3. El pagament de les ajudes establides en el títol III s'efectuarà capitalitzant l'aportació de la Conselleria d'Ocupació, Indústria i Comerç en la totalitat, després de l'acreditació prèvia de les empreses de l'ingrés de l'aportació al seu càrrec o si és procedent després de la presentació de garanties en la forma descrita en els apartats següents.
  
4. A les ajudes establides en els títols II i III, els serà d'aplicació el règim de bestretes establit de conformitat amb allò que s'ha disposat en l'article 47.bis.1.a) del Text Refós de la Llei d'Hisenda Pública Valenciana, si bé per a modificar a l'alça els percentatges fixats en el dit precepte, es requerirà, de conformitat amb allò que s'ha disposat en el mateix article 47.bis.1.c) acord motivat del Govern Valencià a proposta del conseller d'Ocupació, Indústria i Comerç.
  
5. De conformitat a què disposa l'article 47.bis.2 del Text Refós de la Llei d'Hisenda Pública Valenciana en la redacció que en fa la Llei 14/1997, de 26 de desembre, de la Generalitat Valenciana, de Mesures de Gestió Administrativa, i Financera i d'Organització de la Generalitat Valenciana (DOGV de 31 de desembre de 1997), per al lliurament de bestretes hauran d'aportar prèviament els beneficiaris garanties en forma d'aval bancari i per import de les quantitats que s'anticipen. Quan s'autoritze la modificació dels percentatges d'avançament per acord del Govern Valencià, este determinarà, si és procedent, la forma i quantia de les garanties que s'estimen suficients en dret.
  
6. El termini de presentació de justificacions finalitzarà el 30 de novembre de 1999, i podrà excepcionalment prorrogar-se en aquells supòsits en què circumstàncies especials així ho aconsellen.
  
Article 18. Minoració i resolució de les ajudes concedides
  
1. L'incompliment de les obligacions, condicions i terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públiques les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència en que es presentaren o, si és procedent, s'emeteren i sempre que no hagen transcorregut més de cinc anys des de l'acabament del procediment al qual corresponguen. En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.
  
Disposicions finals
  
Primera
  
Es faculta el director general de Treball per a dictar les instruccions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ